BANPU วิ่ง 2% เก็งงบ Q2 โตแกร่ง หลัง AGE โชว์กำไรพุ่งแรง
BANPU วิ่ง 2% ราคาแตะ 13 บ. เก็งงบไตรมาส 2/65 โตแกร่ง หลัง AGE โชว์กำไรพุ่งแรง รับราคาขายถ่านหินอยู่ในระดับสูง โบรกแนะเป้า 16 บ. ประมาณครึ่งปีหลังราคาถ่านหินและก๊าซฯ ยังทรงตัวสูง คงเป้ากำไร BANPU ปี 65 โต 219%
BANPU วิ่ง 2% ราคาแตะ 13 บ. เก็งงบไตรมาส 2/65 โตแกร่ง หลัง AGE โชว์กำไรพุ่งแรง รับราคาขายถ่านหินอยู่ในระดับสูง
10 ส.ค. 2565

ผู้สื่อข่าวรายงานว่า วันนี้ (10 ส.ค.65) ราคาหุ้น บริษัท บ้านปู จำกัด (มหาชน) หรือ BANPU ล่าสุด ณ เวลา 10:43 น. อยู่ที่ระดับ 13 บาท บวก 0.30 บาท หรือ 2.36% สูงสุดที่ระดับ 13 บาท ต่ำสุดที่ 12.80 บาท ด้วยมูลค่าซื้อขาย 527.37 ล้านบาท

ทั้งนี้ราคาหุ้น BANPU ปรับตัวขึ้น คาดนักลงทุนเข้าซื้อเก็งกำไรแนวโน้มผลการดำเนินงานงวดไตรมาส 2/65 จะเติบโตแข็งแกร่ง หลัง บริษัท เอเชีย กรีน เอนเนอจี จำกัด (มหาชน) หรือ AGE รายงานผลการดำเนินงานงวดไตรมาส 2/65 กำไรสุทธิ 313.95 ล้านบาท เติบโต 830 เท่าตัวจากงวดเดียวกันของปีก่อน โดยมีสาเหตุหลักมาจากการปรับราคาขายถ่านหินเฉลี่ยและและการเติบของธุรกิจธุรกิจโลจิสติกส์โดยเฉพาะบริษัทการขนส่งทางบก
ขณะที่บล.เคทีบีเอสที ระบุในบทวิเคราะห์วันนี้ (4 ส.ค.65) ว่า คงคำแนะนำ “ซื้อ” หุ้น BANPU ราคาเป้าหมายปี 65 ที่ 16 บาท ประเมินว่าบริษัทจะรายงานกำไรปกติที่เป็นสถิติใหม่ที่ 1.41 หมื่นล้านบาท โต 482% เทียบช่วงเดียวกันของปีก่อน, โต 59% เทียบไตรมาสก่อนหน้า หนุนด้วยราคาขายเฉลี่ย (ASP) ของถ่านหินและก๊าซธรรมชาติที่แข็งแกร่ง อย่างไรก็ดี คาดว่าผลขาดทุนจากอนุพันธ์ทางการเงิน (hedging loss) ที่สูงขึ้นจะทำให้กำไรสุทธิลดลง 19% เทียบไตรมาสก่อนหน้า เหลือ 8.3 พันล้านบาท
ทั้งนี้ เชื่อว่าราคาถ่านหินและก๊าซฯ จะยังคงทรงตัวสูงในครึ่งหลังปี 65 จากอุปทานพลังงานตึงตัวจากสงครามระหว่างรัสเซียและยูเครน นอกจากนี้ บริษัทน่าจะเห็นปริมาณขายก๊าซฯ ที่สูงขึ้นในไตรมาส 3/65 หลังจากเข้าซื้อแหล่งผลิตก๊าซฯ Barnett เพิ่มเติมจากบริษัท XTO คงประมาณการกำไรสุทธิปี 65 ที่ 3.14 หมื่นล้านบาท โต 219% เทียบช่วงเดียวกันของปีก่อน  